དེ་ནས་གླིང་ཡུལ་དུ་ཆོས་ཀྱི་འཁོར་ལོ་བསྐོར་ནས་རྒྱང་རིང་གི་སློབ་མ་འགྲོ་འོང་བྱེད་མཁན་ནི་འབུམ་ཕྲག་ཟིན་པ་དང་ལྷག་པར་རྒྱ་གར་ཆོས་རྫོང་ལ་ཉེ་བའི་སྣང་སྲིད་ཀྱི་སློབ་མ་ནི་གྲངས་ལས་འདས་པ་ཞིག་གིས་ཁམས་གཞན་དུ་ཕེབས་རྒྱུའི་ཞུ་བ་ཕུལ་བ་དང་བོད་གླིང་ལྷ་སྲུང་གཉེན་ཆེན་དཔའ་བོ་མཁའ་འགྲོ་རྣམས་ཀྱིས་ནི་མི་ཕེབས་རྒྱུའི་རེ་བ་ཞུ་མཁན་མང་བ།དེ་བཞིན་རྒྱ་དཀར་ནག་གི་སློབ་མ་རྣམས་ཀྱིས་ཀྱང་སོ་སོའི་ཡུལ་ཁམས་སུ་དངོས་སུ་ཕེབས་གྲུབ་ཐབས་དང་ཡང་ན་རྫུ་འཕྲུལ་གྱིས་ཕེབས་གྲུབ་རྒྱུའི་གདན་འདྲེན་ཞུ་མཁན་ནི་གྲངས་མེད་པ་བྱུང་བ་དང་།གྲུབ་པ་དངོས་སུ་ཐོབ་པའི་སློབ་ཆེན་གསུམ་སྟོང་།བླ་མ་སེང་ཆེན་དངོས་དང་མཉམ་པའི་གྲུབ་ཐོབ་བརྒྱ།གཞན་དོན་ནུས་པའི་སློབ་ཆེན་ལྔ་བརྒྱ།རང་མགོ་ཐོན་པའི་སློབ་མ་འབུམ་གཅིག་བཅས་བྱུང་བ་རེད།།དེ་ནས་བླ་མ་སེང་ཆེན་རིན་པོ་ཆེ་རྡོ་རྗེའི་ཏིང་ངེ་འཛིན་ལ་བཞུགས་པའི་སྐབས་ནམ་གྱི་ཕྱི་ཡོལ་ཙམ་ན་མདུན་གྱི་ནམ་མཁའ་དྲ་བ་འོད་ལྔའི་ཀློང་ནས་རྡོ་རྗེ་རྩེ་དགུ་པའི་ལྟེ་བ་ལས་ཧཱུྃ་ཡིག་མཐིང་ནག་འཕྲོས་ཏེ་སྟོང་གསུམ་འོད་ཀྱིས་གསལ་བ་དང་ཧཱུྃ་ཡིག་དེ་ལས་འོད་ཟེར་འབུམ་ཕྲག་དུ་མ་འཕྲོས་ནས་སངས་རྒྱས་འབུམ་ཕྲག་དུ་མའི་ཞལ་གཟིགས་པ་དང་གཙོ་ལྷ་རྡོ་རྗེ་གྲོ་ལོད་རྒྱ་སྟག་རྔམ་པའི་སྟེང་ནས་མ་འགག་པར་གསལ་བ་མཛད་ནས།ལུང་བསྟན་གྱི་མགུར་འདི་གསུངས་སོ།།ཨོཾ་མ་ཎི་པངྨེ་ཧཱུྃ།ཨེ་མ་སྤྲོས་མེད་དག་པའི་ཆར།།ཐ་སྙད་བརྡ་སྟོན་རྟེན་འབྲེལ་ཆེ།།བོད་ཡུལ་སྐྱེས་བུ་འགྲོ་དོན་ཅན།།སྙན་གྱི་དབང་པོ་བདག་ལ་གསོན།།ཁྱོད་ནི་རྒྱལ་བ་རིགས་གསུམ་མགོན།།གདུལ་དཀའ་འདུལ་ཕྱིར་མི་གཟུགས་བྱོན།།མི་ལོ་སུམ་བརྒྱ་བཅུ་གསུམ་རིང་།།ཞི་དྲག་ཐབས་ཀྱིས་འགྲོ་བ་འདུལ།།ལྟ་ལོག་བདུད་ཀྱི་སྡེ་དཔུང་བཅོམ།།མདོ་སྔགས་བསྟན་པའི་སྒྲོན་མེ་སྤར།།སྣང་སྲིད་ལྷ་མིའི་ནོར་གཡང་རྣམས།།སྙིགས་མའི་འགྲོ་བའི་ཕྱིར་དུ་བཏོན།།དགེ་བཅུའི་ཁྲིམས་ཀྱི་དར་སྲོལ་བཙུགས།།གནས་ཆེན་བསྐོར་བའི་འགག་རྡོ་གཏོར།།དེང་སང་ཐེག་ཆེན་ཆོས་འཁོར་བསྐོར།།འབྲེལ་ཚད་སྨིན་གྲོལ་ལམ་ལ་བཀོད།།བཀའ་དྲིན་སྐྱོང་བར་ངོ་མཚར་རྨད།།ཕྲིན་ལས་ནམ་མཁའི་མཐའ་དང་མཉམ།།འོན་ཀྱང་སངས་རྒྱས་འགྲོ་དོན་ནི།།ཇི་སྲིད་འཁོར་བ་མ་སྟོངས་བར།།རྒྱལ་བའི་འགྲོ་དོན་རྫོགས་མཐའ་མེད།།ལྟ་བ་ལོག་པའི་བདུད་རིགས་རྣམས།།འདུལ་བའི་གཉེན་པོ་མ་སང་རྗེ།།བདུད་ཆེན་དབང་བཙན་བཏུལ་ཟིན་རུང་།།ཞོར་བདུད་བཏུལ་བའི་རྟིང་པ་ལ།།གུར་ནག་ཁྲི་རྗེ་ཧོར་ནས་བྲོས།།སྟོད་ཕྱོགས་སྲིད་པའི་གངས་རྒྱབ་ཏུ།།ཐེའུ་རང་འབྱུང་པོ་རྒྱུ་བའི་ཡུལ།།སྟོད་ཧོར་སྟོང་སྡེ་ལྔ་ཙམ་ཆགས།།ད་ལྟར་སྟོབས་ཤུགས་ཆུང་ན་ཡང་།།ད་ལྟ་མ་བཏུལ་བཞག་པས་ན།།མ་འོངས་ཚེ་ལོ་བཅུ་པའི་དུས།།སྙིགས་མའི་འགྲོ་བ་སྡུག་ལ་སྦྱར།།བསྟན་པའི་ལྷག་མ་ནག་བསྲུབས་བཏང་།།ཡ་མིན་བླ་མའི་ངན་སྔགས་ལ།།བརྒྱ་ཤི་སྟོང་ལངས་དབུགས་ཐོབ་དང་།།རྫས་སྣ་དགུ་ལ་སྦྱོར་སྡེབས་གྱིས།།གུ་ལམ་ནག་པོའི་སྔགས་བཏབ་ནས།།འཕྲུལ་མི་སྲོག་མེད་བཟོ་ཐབས་སྔགས།།ཤི་འདྲེའི་སྟོབས་ཤུགས་རྒྱུ་བའི་སྔགས།།མ་ཡིག་གུར་ནག་ཁོ་ལ་ཡོད།།འཕྲུལ་མི་འབུམ་ཚོ་སུམ་ཅུ་ལ།།ངན་སྔགས་བཏབ་ཅིང་སྨོན་ལོག་བརྒྱབ།།ལྕགས་ནག་སྦྲམ་བུའི་ནང་དུ་བཅུག།ངན་སྔགས་མཁན་པོ་ཁྲ་མིག་གིས།།གཡེངས་མེད་བསྒྲུབ་པ་བྱེད་བཞིན་ཡོད།།ཧོར་གྱི་ཇག་པ་མི་བདུན་དེ།།མི་དྲུག་ལུས་ངན་འཕོས་ཟིན་ཡང་།།གཙོ་བོར་གུར་ནག་གསོན་པོར་ཡོད།།དབང་ཐང་འཕེལ་བ་རྫོགས་ན་ཡང་།།མ་ཤི་རོ་ལ་དབུགས་ཐོག་ཙམ།།འདུལ་རྒྱུ་ཡོད་པས་དེ་རུ་ཕེབས།།དཔུང་ཆེན་དམག་མང་འགྲོ་ས་མེད།།ཡོད་ཀྱང་གུར་ནག་མ་གཏོགས་པར།།གཞན་མིན་དཔུང་ཆེན་འཐབ་ཡ་མེད།།རྫུ་འཕྲུལ་ཁོ་ནས་བཏུལ་ཆོག་ཡིན།།དཀོན་མཆོག་གསུམ་གྱི་ཐུགས་རྗེ་ཡིས།།ཁོས་མི་ནོར་གྲོལ་ལམ་རྙེད་ཀྱང་སྲིད།།དེ་ཐུལ་རྗེས་བདུད་ཀྱི་རྟིང་པ་བུད།།དེ་ནས་ལོ་གསུམ་འདས་པའི་རྗེས།།མི་བཞུགས་རྒྱ་གར་ཡུལ་དུ་ཕེབས།།མ་ར་ཏི་ཀའི་ཀེའུ་ཚང་དེ།།རིགས་གསུམ་མགོན་པོས་བྱིན་གྱིས་རླབས།།སྔོན་བྱོན་གྲུབ་ཆེན་ཐམས་ཅད་ཀྱིས།།ཚེ་ཡི་རིག་འཛིན་བསྒྲུབ་པའི་ཕུག།ཁྱེད་དེར་ཕེབས་ཞག་བདུན་ཚེ་བསྒྲུབ་མཛོད།།ཁྱེད་མི་ཤིགས་ཚེ་ལ་མངའ་བརྙེས་ཀྱང་།།མ་འོངས་རྒྱུད་འཛིན་བུ་སློབ་ཀྱིས།།གེ་སར་རྒྱལ་པོའི་ཚེ་བསྒྲུབ་ཀྱིས།།དུས་མིན་མི་འཆི་བར་ཆད་སེལ།།ཚེ་ཟད་པ་ཡང་ཚེ་རིང་འགྱུར།།བདུད་ཀྱིས་མི་ཚུགས་ཕྲིན་ལས་རྒྱས།།བསྟན་པ་རྒྱུད་འཛིན་བདུད་ལས་རྒྱལ།།དེ་ནས་འཇིག་རྟེན་མི་བཞུགས་པར།།སྤྲུལ་པའི་དཀྱིལ་འཁོར་བསྡུ་བར་ཉེ།།སངས་རྒྱས་འཇིག་རྟེན་མི་བཞུགས་ཀྱང་།།ཐུགས་རྗེས་སེམས་ཅན་མི་གཏོང་བས།།ཕྲིན་ལས་འགྲོ་དོན་རྒྱུན་ཆད་མེད།།ཅེས་བཀའ་བསྩལ་ནས་རྒྱལ་བའི་དཀྱིལ་འཁོར་རྣམས་འོད་དུ་ཞུ་ནས་རང་ཉིད་ཀྱི་ཐུགས་ཀར་ཐིམ་པ་དང་རང་ཉིད་ཀྱང་ཡི་དམ་རྡོ་རྗེ་གྲོ་ལོད་དང་གཉིས་སུ་མེད་པར་གྱུར་རོ།།དེ་ནས་ནམ་གསལ་བ་དང་།མདུན་གཡོག་སྐྱ་ལོའི་སྣང་སྲས་གཡུ་སྟག་དང་མི་ཆུང་སྲས་པོ།དཔལ་བཟང་ཁྱུང་ལྷ་འབྲུག་རྒྱལ་གཉིས་ལ་བཀའ་བསྩལ་བར་རྒྱལ་བའི་ལུང་བསྟན་ལྟར་ང་ནི་མངའ་རིས་གངས་སྒོ་བརྒལ་ཏེ་ཧོ་ཨ་ཡན་ཇག་པ་གུར་ནག་འདུལ་བར་འགྲོ་དགོས་པའི་དབང་དྲག་འབར་བའི་ཕྱིར་དང་བདུད་ཀྱི་རིགས་རྣམས་མ་ལུས་ཚར་གཅོད་པའི་དགོས་ཆེད་དང་རྟེན་འབྲེལ་གྱི་དབང་གིས་རྡོ་རྗེ་ཅང་ཤེས་ལ་སྒ་ཆས་རྒྱོབ་ཤོགཞག་བདུན་གསུམ་ཉེར་གཅིག་ལས་མི་འགོར་བས་དེ་ཡི་རིང་ལ་གླིང་ཕྱི་ནང་གི་དཔའ་ཐུལ་དང་སློབ་མ་རྣམས་ལ་མཚམས་དྲག་བཅད་ཡིན་ཁུལ་གྱིས་གསང་བ་བྱའོ།།མཁྱེན་པ་ཅན་རྣམས་ཀྱིས་མཁྱེན་ཡང་ཅི་གསུང་མི་སྲིད་ཅེས་བཀའ་བསྩལ་བ་དང་ཁོང་གཉིས་དད་སྐྱོ་གཉིས་ལྡན་གྱི་སྒོ་ནས་མ་གསང་ན་རྒྱལ་བའི་བཀའ་དང་འགལ།གསང་ན་འཛམ་གླིང་མུན་སེལ་སྒྲོན་མེ་ཁམས་གཞན་དུ་ཕེབས་ཤུལ་དུ་བཞུགས་ཡོད་མདོག་གིས་གསང་རྒྱ་བྱ་རྒྱུར་འགན་ལྕི་བསམ་ནས་དར་ཉིན་མོ་བདེ་ལེགས་སྲིད་ན་རིང་བ་ཞིག་རྗེ་བླ་མའི་མདུན་དུ་ཕུལ་ཏེ་ཕྱག་མང་དུ་འཚལ་ནས་གླུ་ཞུས་འདི་ལྷ་ངག་འགྱུར་མེད་ལ་དྲངས་ནས་མགྲིན་གཅིག་ཏུ་ཕུལ་བ།ཨོཾ་མ་ནི་པངྨེ་ཧཱུྃ།ཨ་ལ་ཨ་ལ་ཨ་ལ་རེད།།ཐ་ལ་ངག་གི་འགུགས་ལུགས་རེད།།ཆོས་སྐུ་ལོངས་སྐུ་སྤྲུལ་སྐུ་གསུམ།།གསོལ་བ་སྙིང་གི་དཀྱིལ་ནས་འདེབས།།བྱིན་རླབས་ཐུགས་རྗེའི་ཀློང་ནས་སྩོལ།།མ་དག་འཁོར་བའི་སེམས་ཅན་རྣམས།།ཡང་དག་བྱང་ཆུབ་ཐོབ་པར་ཤོག།ཡིད་དད་བརྒྱས་འཇའ་གུར་འཁྲིགས་པའི་ཀློང་།།རྣམ་འདྲེན་བཞི་པ་གསེར་མདོག་མཚན།།དགྲ་བཅོམ་འཕགས་པའི་ཚོགས་ཀྱིས་བསྐོར།།བཀའ་དྲིན་ཅན་ལ་གསོལ་བ་འདེབས།།རྒྱལ་བ་ཉིད་ཀྱི་བསྟན་པ་འདི།།མི་ནུབ་བསྐལ་བརྒྱར་དར་བར་ཤོག།བསིལ་བ་ཚལ་དང་ཧཱུྃ་ཆེན་གྲག།འཇིགས་བྱེད་ཚལ་དང་བདེ་ཆེན་བརྡལ།།དུར་ཁྲོད་ཆེན་པོ་མཆེད་བརྒྱད་ལ།།གནས་ཤིང་རྒྱུ་བའི་དམ་ལྡན་རྣམས།།གསོལ་འདེབས་དོན་གཉིས་ལྷུན་གྲུབ་ཤོག།གླིང་ཡུལ་སྤྲུལ་སྐུའི་ཞིང་ཁམས་ནས།།ཞིང་སྐྱོང་བདག་ཉིད་སྤྲུལ་པའི་སྐུ།།གེ་སར་ལྷ་ཡི་བླ་མ་མཁྱེན།།འདི་ཕྱིའི་ས་ལམ་བར་ཆད་སོལ།།མཆོག་དང་ཐུན་མོང་དངོས་གྲུབ་སྩོལ།།ས་འདིའི་ས་ངོ་མ་ཤེས་ན།།མཐོང་སྨོན་བདེ་མཆོག་སྤྲུལ་སྐུའི་ཞིང་།།རྗེ་འཛམ་གླིང་ཉི་མའི་སྐུ་མདུན་རེད།།ང་འདྲ་ང་ངོ་མ་ཤེས་ན།།སྣང་སྲས་དང་ནི་དཔལ་བཟང་གཉིས།།ཕ་རིང་བུ་རིང་རང་རིང་གསུམ།།འབྲལ་མེད་སྐུ་མདུན་བཅར་མཁན་ཡིན།།དད་པ་དམ་ཚིག་འགྱུར་མེད་གཙང་།།གླུ་འདིའི་གླུ་ངོ་མ་ཤེས་ན།།ལྷ་ངག་འགྱུར་མེད་དད་གླུ་ཡིན།།འཇའ་འོད་སྣ་ལྔའི་ལྡིང་ཁང་དབུས།།རྗེ་སངས་རྒྱས་མི་གཟུགས་ཞི་མ་ཁྲོ།།མགོན་པདྨའི་རྒྱལ་ཚབ་རིགས་གསུམ་མགོན།།སྐྱབས་ཀུན་འདུས་བླ་མ་རིན་པོ་ཆེ།།འབངས་མོས་གུས་ཅན་ལ་གསན་དུ་གསོལ།།དཔག་བསམ་ཤིང་གི་རྩེ་མོ་ནས།།ཁྱུང་ཆེན་ཁམས་གཞན་འཕུར་བས་ན།།བྱ་ཕྲན་རང་གནས་ཟིན་ལེ་མིན།།ལྷུན་སྟུག་གངས་རི་མཐོན་པོ་ནས།།དུང་སེང་རྩལ་གྱིས་མཆོངས་ཤུལ་དུ།།འདམ་སེང་རང་གནས་ཟིན་ལེ་མིན།།ཙནྡན་ནགས་ཀྱི་གཞི་དཀྱིལ་ནས།།རྒྱ་སྟག་རི་གཞན་མཆོངས་པས་ན།།གཟིག་ཐང་རང་གནས་ཟིན་ལེ་མིན།།འཛམ་གླིང་མུན་སེལ་གེ་སར་རྗེ།།གློ་བུར་མ་བཞུགས་ཕེབས་པའི་ཤུལ།།མི་བཤད་གསང་ནས་སྡོད་ཕོད་མེད།།གླིང་གི་དཔའ་ཐུལ་རྒས་གཞོན་དང་།།སློབ་མ་ཁྲི་འབུམ་མང་པོ་ལ།།གསང་རྒྱ་བྱས་ནས་བཀག་ཕོད་མེད།།ཡབ་ཆེན་སེང་རློན་རྒྱལ་པོ་དང་།།ཁུ་བོ་སྤྱི་དཔོན་ཚེ་འཛིན་དང་།།གྲུབ་ཆེན་ཨ་ཁུ་ཁྲོ་རྒྱལ་དང་།།མ་ཡུམ་འགོག་བཟའ་དབུ་མཛད་པའི།།བགྲེས་སོང་རྣལ་འབྱོར་ཕོ་མོ་ལ།།མི་བཤད་གསང་ཕོད་གཏན་ནས་མེད།།དཔའ་ལ་དགའ་བདེ་འདན་མ་གསུམ།།ཐུགས་ཟིན་བུ་ཆེན་རྣམ་གསུམ་དང་།།སྟོད་གླིང་སྨད་གླིང་བར་གླིང་གི།ཁྲིམས་འཛིན་སྡེ་ཆེན་དཔོན་བློན་དང་།།ཡང་སྒོ་གསར་སྐྱེས་རྒྱུད་འཛིན་ལ།།སྦ་གསང་བྱ་ཕོད་གཏན་ནས་མེད།།རྩ་བའི་བླ་མའི་བཀའ་དོན་དེ།།ལྡོག་སྟེ་ཡར་ཞུས་མི་འཚམས་ཀྱང་།།མི་ཞུ་ཀ་མེད་མང་པོའི་དོན།།མ་སང་སྐྱེས་བུའི་སྐུ་རིང་དུ།།མཐའ་རྫོང་ཆེན་པོ་བཅོ་བརྒྱད་དང་།།རྫོང་ཕྲན་རྫོང་ཆུང་མང་པོ་ཕབ།།ཡར་ཁམས་བྱང་ཙམ་མ་གཏོགས་པར།།རྒྱལ་སྲས་ཉི་ཟླ་སྐར་གསུམ་ལ།།དཔའ་ཐུལ་རྒྱུ་སྐར་ཁྲ་མོས་བསྐོར།།འབུམ་དམག་ཆུ་འཛིན་སྟུག་པོས་བསྐོར།།དངོས་ཅན་སྟོབས་དང་སྨོན་ལམ་དབང་།།ཐོགས་པ་མེད་པའི་ཐུགས་རྗེ་ཡིས།།མ་རུངས་བདུད་ཀྱི་གཡུལ་ལས་རྒྱལ།།གཏེར་གཡང་དངོས་གྲུབ་ཐམས་ཅད་བཏོན།།ལམ་ལོག་ངར་འཛིན་བདུད་རིགས་རྣམས།།ངན་འགྲོའི་གནས་ནས་ཁ་ལོ་བསྒྱུར།།མདོ་སྔགས་བསྟན་པའི་རྒྱལ་མཚན་ནི།།སྲིད་པའི་རྩེ་མོར་མཐོན་པོར་བསྒྲེངས།།སྙན་གྲགས་ས་སྟེང་མ་ལུས་ཁྱབ།།དྲག་པོའི་དགྲ་མཐའ་ཆོད་ཟིན་གསུང་།།མི་ལོ་བཞི་བཅུའི་ཚུན་ཆད་དུ།།རྒྱལ་བློན་དམ་པའི་ཆོས་སྒོར་ཞུགས།།འཁོར་གསུམ་དྲག་ཆས་མཛོད་དུ་བཞག།ཡང་བསྐྱར་ལྷ་ཡི་བཀའ་ལུང་ལ།།གུར་ནག་འདུལ་བའི་དུས་བབ་གསུང་།།ཧོར་གླིང་འཁྲུགས་ནས་ད་ལྟའི་བར།།ལོ་ཧྲིལ་བརྒྱ་དང་བཅུ་བདུན་འདས།།ད་དུང་གུར་ནག་བསྡད་ཡོད་ན།།ཤི་མེད་ལྕགས་སྲོག་ཐོབ་པ་འདྲ།།ཧོར་བདུད་ནག་པོ་ཁ་དར་འདིས།།དེ་སྔོན་གླིང་ལ་ཉེས་བསགས་ཆེ།།ངེད་ཀྱིས་རྟེན་འབྲེལ་མི་བསྲུབས་ཀྱང་།།དཔུང་དམག་གུར་ནག་འདུལ་བའི་གྲོགས།།ལྷ་བློན་ཁྲ་གླག་སྤྱང་གསུམ་འདི།།དགུང་ལོ་མཐོ་བས་བགྲེས་ཉམས་ཆེ།།འོན་ཀྱང་ཚེ་ཡི་རིག་འཛིན་བརྙེས།།དཔོན་སློབ་མཉམ་དུ་ཕེབས་ན་བསམ།།ཡང་ན་སྟག་རོང་ཁྲོ་རྒྱལ་ཁོང་།།ཐུགས་རྗེ་ནུས་པ་འགྲན་ཟླ་བྲལ།།སློབ་དཔོན་ཁྱེད་དང་ངོ་བོ་མཉམ།།ཁུ་མཚན་ཉི་ཟླ་ཟུང་འབྲེལ་གྱིས།།གུར་ནག་མུན་པ་གསལ་ན་བསམ།།ཡང་ན་སྐྱེས་མཆོག་དམ་པའི་འཁོར།།གསར་སྐྱེས་རྒྱལ་སྲས་བཅུ་གསུམ་ལ།།ཧྲག་ཐུས་དམག་གིས་བསྐོར་ཏེ་ཕེབས།།རྒྱལ་བ་རྡོ་རྗེ་སྐུ་བརྙན་ལ།།བདུད་ཀྱིས་འཇིག་པ་མི་མངའ་ཡང་།།ཧོར་བདུད་ནག་པོ་ཁ་ནག་འདིས།།སྔར་ཡང་གླིང་ལ་གྱོང་ཆེན་བཏང་།།གཞན་མིན་དགྲ་ལས་དོགས་པ་ཆེ།།མཐའ་བཞིའི་བདུད་ཀྱི་སྡེ་དཔོན་རྣམས།།གཅིག་མེད་རྩ་བ་སྟོང་པའི་རྗེས།།ཕུང་རྒན་གུར་ནག་ད་དུང་ལྷག།དཔའ་རྩལ་ཅན་གྱི་ཕུ་ནུ་དང་།།མཐུ་སྟོབས་ཅན་གྱི་ཁུ་བོ་དང་།།ཡང་ན་དཔུང་རྒོད་གང་འཚམ་ཞིག།འཁོར་གྱིས་བསྐོར་ནས་ཕེབས་པར་ཞུ།།དོན་མ་ཁྲོལ་ཞུ་ནོར་མཐོལ་ལོ་བཤགས།།བཀའ་གྱེན་ལྡོག་ངག་འཆལ་བཟོད་པར་གསོལ།།ཅེས་ཞུས་ཏེ་ཕྱག་མང་དུ་བཙལ་བས་དུས་གསུམ་ཀུན་མཁྱེན་བླ་མ་སེང་ཆེན་རིན་པོ་ཆེས་ཞལ་འཛུམ་བཞིན་པར་ཡ་ཉོན་དང་དད་ལྡན་གཅེས་ཕྲུག་གཉིས་གསུངས་ནས་མགུར་འདི་གསུངས་སོ།།ཨོཾ་མ་ཎི་པངྨེ་ཧཱུྃ།ཨ་ལ་ཨ་ལ་ཨ་ལ་རེད།།ཐ་ལ་ངག་གི་འགུགས་ལུགས་རེད།།རང་སྣང་ལྷུན་གྲུབ་དཔལ་རི་ནས།།རྒྱལ་ཀུན་བདག་ཉིད་པདྨ་འབྱུང་།།གྲུབ་ཐོབ་རིག་འཛིན་རྒྱ་མཚོའི་ཚོགས།།གསོལ་འདེབས་འོད་སྐུར་གྲོལ་བར་ཤོག།ཡི་དམ་རྗེ་བཙུན་སྒྲོལ་མ་ལ།།ཡེ་ཤེས་མཁའ་འགྲོའི་ཚོགས་ཀྱིས་བསྐོར།།གསོལ་བཏབ་མོད་ལ་རྐྱེན་ངན་ཞི།།བསྒྲུབ་ལ་མཆོག་གི་དངོས་གྲུབ་སྩོལ།།རི་རབ་བྱང་ཕྱོགས་ལྕང་ལོ་ཅན།།གཏུམ་དྲག་ཡེ་ཤེས་རང་འཕྲོས་ཞིང་།།འབྱུང་པོ་ཀུན་འདུལ་གསང་བའི་བདག།མ་རུངས་འགོང་པོ་རྡུལ་ལྟར་རློགས།།རི་བོ་ཏ་ལའི་ཕོ་བྲང་ནས།།སྙིང་རྗེའི་གཏེར་ཆེན་སྤྱན་རས་གཟིགས།།ཉམ་ཐག་སྙིགས་དུས་འགྲོ་ལ་གཟིགས།།ཁམས་གསུམ་འཁོར་བ་དོང་ནས་སྤྲུགས།།ཀུན་གྱིས་བྱང་ཆུབ་ཐོབ་པར་ཤོག།རྔ་ཡབ་མ་ལ་རྡོ་རྗེ་གདན།།བདག་ཅག་སྟོན་པ་ཤཱཀྱ་ཐུབ།།དུས་གསུམ་བདེ་གཤེགས་ཡོངས་ཀྱིས་བསྐོར།།ཐུགས་རྗེས་རིགས་དྲུག་འགྲོ་ལ་གཟིགས།།གནས་ངན་བར་དོ་དྲུག་ལས་སྐྱོབ།།གསལ་སྟོང་ཆོས་སྐུའི་དགོངས་པ་ཤར།།འཁྲུལ་སྣང་རང་སར་ཞི་བར་ཤོག།དམ་ལྡན་སྲུང་མ་རྒྱ་མཚོའི་ཚོགས།།སྔོན་གྱི་དམ་ཚིག་མ་འདའ་བར།།སེམས་ཅན་བསམ་སྤྱོད་ཆོས་ལ་བསྒྱུར།།བསམ་གཏན་བསྒོམ་པའི་བར་ཆད་སོལ།།ས་འདིའི་ས་ངོ་མ་ཤེས་ན།།མཐོང་སྨོན་གཡང་གི་ར་བ་ཡི།།བདེ་མཆོག་སྤྲུལ་པའི་ཕོ་བྲང་རེད།།ང་འདྲ་ང་ངོ་མ་ཤེས་ན།།གླིང་གི་བླ་མ་གེ་སར་རྗེ།།འབྲེལ་ཚད་དོན་ལྡན་གྲུབ་ཐོབ་ཡིན།།དེ་ནས་ཉེ་གནས་སྐལ་ལྡན་གཉིས།།རྒྱུ་མཚན་ཞུས་པར་སྐྱོན་མེད་ཀྱང་།།ང་ལ་བཤོལ་འདེབས་རྨོངས་པའི་རྟགས།།ང་ཡི་སྐུ་ནི་འཇམ་དཔལ་དབྱངས།།སྐྱེ་འགག་གཉིས་མེད་རྡོ་རྗེའི་སྐུ།།ང་ཡི་གསུང་ནི་ཐེག་ཆེན་ཆོས།།འགག་མེད་གསུང་ནི་ཆོས་ཉིད་ཀློང་།།ང་ནི་འགྱུར་མེད་ཐུགས་ཀྱི་བདག།མཐུ་སྟོབས་ནམ་མཁའི་ཁམས་དང་མཉམ།།བདུད་ཀྱི་འཇིགས་པ་ཡེ་ནས་བྲལ།།ཧོར་སེར་དགྲ་ཆེན་ཁ་ནག་ཀྱང་།།ལས་སྨོན་སྟོབས་ཀྱིས་ཕམ་པར་བྱས།།ཤུལ་དུ་ལྷག་པའི་གུར་ནག་ཁོ།།ཉམས་པ་དགུ་ཡི་མཐའ་ལ་ཐུག།ཧོར་ལྷ་ཐེལ་མོ་བྲན་དུ་བཀོལ།།དཔུང་བཙན་མངའ་འབངས་གླིང་གིས་འཕྲོགས།།ལྟ་བ་ལོག་པའི་གུར་ནག་ཁོས།།ཧོར་ཡུལ་སྤངས་ཏེ་ཁམས་གཞན་བྲོས།།ཕྱི་འབྱུང་བཞིའི་ནུས་པ་རྒས་ལ་གུད།།ནང་རིག་པའི་མར་མེ་འདའ་བར་ཉེ།།ཚེ་འདིར་མ་བཏུལ་བཞག་པས་ན།།མ་འོངས་ཚེ་ལོ་བཅུ་པའི་དུས།།སྙིགས་དུས་སེམས་ཅན་སྡུག་ལ་སྦྱར།།བསྟན་པའི་ལྷག་མ་ནག་བསྲུབས་བཏང་།།སྨོན་ལོག་འཁྲུལ་མིས་ས་སྟེང་གང་།།དེ་དུས་ཤི་ཚད་དམྱལ་བར་ལྟུང་།།དེ་འདྲའི་རྐྱེན་ངན་མི་འབྱུང་ཕྱིར།།གུར་ནག་འདྲེན་པའི་དུས་བབ་གསུང་།།དུས་བབ་ལས་དེ་ཐོགས་མེད་འགྲུབ།།ཐོགས་མེད་ཐུགས་རྗེས་རོལ་གར་ལ།།ལ་ལམ་ས་ཐག་རིང་ཐུང་མེད།།སྟོབས་ཟད་རི་ཤོར་ཇག་པ་ལ།།གླིང་དཀར་དཔུང་ཆེན་དགོས་དོན་མེད།།འདུལ་སྐལ་ལྡན་པའི་གེ་སར་ལས།།ཁུ་མཚན་མཉམ་འགྲོགས་དགོས་པ་མེད།།མགོན་སྐྱབས་དཀོན་མཆོག་གསུམ་པོ་ཡོད།།ཕྲིན་ལས་དཔལ་མགོན་སྲུང་མས་བསྒྲུབ།།བཀུར་སྟི་ཡེ་ཤེས་མཁའ་འགྲོས་བྱེད།།ཞབས་ཞུས་ལྷ་ཀླུ་གཉེན་གྱིས་བསྒྲུབ།།འཇིགས་པ་མི་དགོས་ཡིད་ལ་ཞོག།བདུན་གསུམ་ཉེར་གཅིག་དུས་ཚོད་ནང་།།མཚམས་དྲག་ཡིན་པར་བཀའ་བསྒྲགས་གྱིས།།དེའི་རིང་གླིང་དཀར་སློབ་འབངས་སྡེར།།རྐྱེན་བགེགས་བར་ཆད་མི་འབྱུང་བར།།ངས་ནས་ལུང་བསྟན་ཡིད་ཆེས་གྱིས།།ཞེས་བཀའ་བསྩལ་བ་དང་གསོལ་དཔོན་གཉིས་ནི་ཡི་རང་སྟེ་མངོན་པར་བསྟོད་དོ།།མདོ་རྗེ་ཅང་ཤེས་ཁ་དཀར་ལ་རིན་ཆེན་ནོར་བུས་སྒ་ཆས་བརྒྱན།སྐུ་རྗེ་སེང་ཆེན་མཆོག་གིས་དགྲ་ལྷའི་གོ་མཚོན་སྣ་དགུ་བཞེས་ཏེ་བྱང་སྒོ་ནས་ཐོན་མ་ཐག་གཟའ་དང་དམ་ཅན་སྐྱེས་བུ་ཆེན་པོ་སྔགས་སྲུང་ཨེ་ཀ་ཛ་ཊ་བཅས་སྲུང་མ་རྣམས་ཀྱིས་ཆིབས་ཁ་བསྒྱུར་ནས་འོད་ཕུང་གི་དཀྱིལ་ནས་སུས་ཀྱང་མི་མཐོང་བར་རྫུ་འཕྲུལ་གྱིས་ཕེབས་སོ།།དེ་ནས་གསོལ་དཔོན་གཉིས་ཀྱིས་གཟིམ་ཆུང་སྒོ་བརྒྱབ་སྟེ་མཚམས་དྲག་བཅད་ཡིན་ཞེས་གསལ་བསྒྲགས་བྱས་སོ།།དེ་ནས་སྐད་ཅིག་གིས་སྟོད་མངའ་རིས་གངས་སྒོ་ཕྱི་མ་བརྒལ་ནས་ཕེབས་སྐབས་ཚེ་རིང་མཆེད་ལྔ་གཉེན་ཆེན་ཐང་ལྷ་སྨན་བཙུན་ཆེན་མོ་རྡོ་རྗེ་གཡུ་ཡི་སྒྲོལ་མ།དེ་བཞིན་བོད་སྐྱོང་སྲུང་མའི་ཚོགས་རྣམས་ཀྱིས་སོ་སོའི་རང་རྟགས་མཚོན་བཞིན་བསུ་མ་ཞུས་ཏེ་སེང་གེའི་འོ་མ་སོགས་རོ་བརྒྱ་བཅུད་ལྡན་གྱིས་དང་ཕུད་འདྲེན་པ་ཕ་རོལ་བདུད་ལས་རྣམ་པར་རྒྱལ་བའི་གནམ་ལྕགས་ཀྱི་ཁྲབ་རྨོག་དང་སྣང་སྲིད་ཀྱི་བསམ་འཕེལ་མང་པོ་ཕུལ་བ་ལྷན་ཅིག་ཏུ་དགྲ་ཕྱོགས་སུ་ཕེབས།དེ་ནས་བོད་དང་ཞང་ཞུང་གཉིས་ཀྱི་མཚམས་ལས་བརྒལ་ནས་སྲིན་ཡུལ་ཟངས་དམར་ཐང་ནས་ཕོ་འདྲེ་ནག་པོ་ཤ་གཟན་དེ་མི་ནག་རྟ་ནག་ཚུབས་སེ་རྔ་ཕྲུ་ནག་པོས་ཉི་འོད་སྒྲིབ་པ་གཡས་སུ་འཕྲུལ་ཞགས་ནག་པོ་ཀླད་ལ་བསྐོར་བ་གཡོན་ན་མི་སྙིང་དམར་པོ་ཁྲག་འཛག་ཐོགས་པ་འཁོར་དུ་སྲོག་ལེན་འདྲེ་རྒོད་སྟོང་གིས་བསྐོར་བ་དེ་རླུང་འཚུབ་ཀྱི་དཀྱིལ་ནས་གདོང་དུ་བྱུང་བ་དང་མ་སང་སྐྱེས་བུ་ཆེན་པོའི་ཕྲག་གཡས་གསེར་གྱི་རྡོ་རྗེ་ནམ་མཁའི་དབྱིངས་སུ་གསོར་ནས་སྤྱན་དམར་བཟླུམ་པོ་མཁའ་ལ་གཟིགས་ཏེ་མགུར་འདི་ཐོག་ཟེར་རིང་མོར་དྲངས་ནས་གསུངས་སོ།།ཨོཾ་མ་ཎི་པངྨེ་ཧཱུྃ།ཧཱུྃ་ཧཱུྃ་ཕཊ་ཕཊ་མ་ར་ཡ།།དབང་དྲག་འབར་བའི་གཞལ་ཡས་ནས།།ཆེ་མཆོག་དམར་ནག་མེ་ཕྲེང་ཅན།།བཞེངས་ཤིག་བཞེངས་ཤིག་དབྱིངས་ནས་བཞེངས།།རྒྱལ་འགོང་དམ་བསྲི་འདུལ་ཕྱིར་བཞེངས།།དར་ཡམས་ངན་པ་བཟློག་ཕྱིར་བཞེངས།།ཕོ་འདྲེ་རྒྱལ་གདོན་སྲོག་ལེན་ཐུལ།།མོ་འདྲེ་ཚེ་ལེན་སྲོག་གཅོད་ཐུལ།།བསྐལ་པའི་མེ་དཔུང་རབ་འཁྲུག་ཀློང་།།ཡེ་ཤེས་མཁའ་འགྲོ་སེང་གེའི་གདོང་།།ཕྱག་གཡས་གྲི་གུག་ནམ་མཁར་འཕྱར།།དགྲ་བགེགས་འབྱུང་པོ་དུམ་བུར་གཏུབ།།གཡོན་པས་ཐོད་པ་ཁྲག་བཀང་འཛིན།།རྦེད་འདྲེ་རྦོད་གཏོང་བྱས་ཁ་བཅས།།མ་ལུས་ཐུགས་རྗེས་བསྲེག་མཛད་མ།།ད་ལྟ་ཉིད་དུ་སྐུ་བཞེངས་ཤིག།བསྟན་ལ་གནག་པའི་དགྲ་བོ་རྣམས།།མྱུར་དུ་བསྒྲལ་འདྲེན་དུས་ལ་བབ།།བསྟན་པའི་ལས་མགོན་ཁྱེད་རྣམས་ཀྱིས།།བདུད་རྒྱུད་མ་ལུས་རྩད་ནས་ཆོད།།རྣམ་ཤེས་སྐྱེ་མེད་ཀློང་དུ་བསྲེས།།གཡུ་ལོ་བཀོད་པའི་ཞིང་ཁམས་ནས།།རྒྱལ་ཀུན་སྐྱེད་ཡུམ་རྗེ་བཙུན་མ།།གསོལ་བ་འདེབས་སོ་བར་ཆད་སོལ།།བསྒྲུབ་ལ་མཆོག་གི་དངོས་གྲུབ་སྩོལ།།བཀའ་སྲུང་དམ་ཅན་རྒྱ་མཚོ་ལ།།གསོལ་འདེབས་ལས་བཞིའི་ཕྲིན་ལས་བསྒྲུབས།།ས་འདིའི་ས་ངོ་མ་ཤེས་ན།།སྲིན་ཡུལ་ཟངས་ཐང་དམར་པོ་རེད།།ང་འདྲ་ང་ངོ་མ་ཤེས་ན།།འབྱུང་པོ་ཀུན་འདུལ་གསང་བའི་བདག།ཉོན་མོངས་ཀུན་འཇོམས་འཇམ་དཔལ་དབྱངས།།འཁོར་བ་དོང་སྤྲུགས་སྤྱན་རས་གཟིགས།།གཅིག་བསྡུས་རྒྱལ་བ་རིགས་གསུམ་མགོན།།གླུ་འདིའི་གླུ་ངོ་མ་ཤེས་ན།།བདུད་འདུལ་ཐོག་ཟེར་རིང་མོ་ཡིན།།དེ་ནས་ལས་ངན་འཇིགས་པའི་གཟུགས།།ཐོག་མེད་དུས་ནས་མ་ཤེས་རྨོངས།།ཞེ་སྡང་དབང་གིས་མེ་དཔུང་འབར།།ང་རྒྱལ་དབང་གིས་རྒྱ་མཚོ་ཁོལ།།ཕྲག་དོག་དབང་གིས་ན་བུན་འཁྲིགས།།རྒྱུན་དུ་སྒོ་གསུམ་སྡིག་ལ་སྤྱོད།།སངས་རྒྱས་བསྟན་ལ་ལོག་པར་ལྟ།།ཉེས་མེད་སེམས་ཅན་སྡུག་ལ་སྦྱར།།འཁོར་བའི་གནས་ལས་ཐར་དུས་མེད།།དེ་རིང་ང་ཡིས་བསྒྲལ་འདྲེན་བྱེད།།ཅེས་གསུངས་ནས་རྡོ་རྗེ་འཕངས་འཕྲལ་མི་རྒས་པོ་ཉམ་ཐག་པ་ཞིག་ཏུ་གྱུར་ནས་རྒྱལ་བའི་མདུན་དུ་བཅར་ནས་ཀྱེ་རྒྱལ་བ་ཐུགས་རྗེ་ཅན་སྲོག་གི་སྙིང་པོ་ཁྱོད་ལ་འབུལ།དེང་ནས་བྱང་ཆུབ་མ་ཐོབ་བར།།བླ་མ་ཁྱེད་ལ་སྐྱབས་སུ་མཆི།།སངས་རྒྱས་ཆོས་ཀྱི་འབྱུང་གནས་རྗེ།།འཕགས་པའི་དགེ་འདུན་བླ་མ་རྗེ།།ཀུན་འདུས་རྒྱལ་བ་རིགས་གསུམ་མགོན་ལ་སྐྱབས་སུ་མཆིའོ་ཞེས།གསོལ་བ་བཏབ་པས་བླ་མ་གེ་སར་གྱི་ཕྱག་གཡས་ཁོ་ཡི་སྤྱི་བོར་བཞག་སྟེ་བྱང་ཆུབ་སེམས་ཀྱི་གདམ་པ་གནང་ནས་བདུད་འདུལ་དབང་ཕྱུག་ཏུ་མིང་དུ་བཏགས་ནས་ཡེ་ཤེས་མགོན་པོའི་འཁོར་དུ་བཀའ་བགོས་ཏེ་མ་འོངས་པའི་དུས་ན་ཀླུ་བདུད་དམ་མེད་རྣམས་དང་རྒྱལ་འགོང་འདྲེ་རྒོད་རྣམས་ཀྱིས་སེམས་ཅན་ལ་གནོད་འཚེ་བྱེད་པ་དང་ལྷག་པར་དུ་ཆོས་བྱེད་གང་ཟག་རྣམས་ཀྱི་ཚེ་སྲོག་འཕྲོགས་པ།བསྒྲུབ་ལ་བར་དུ་གཅོད་པའི་དུས་དེར་སྤྱིར་སངས་རྒྱས་ཀྱི་བསྟན་པ་བསྲུང་།སེམས་ཅན་ལ་བདེ་སྐྱིད་སྤེལ།ཡང་སྒོས་སུ་རིགས་གསུམ་རྒྱལ་བའི་ཕྲིན་ལས་སྒྲུབས།བཀའ་དང་དམ་ལས་མ་འདའ་བ་གྱིས་ཤིག་ཅེས་བཀའ་བསྩལ་བ་དང་།སྲིན་ལུང་ཚྭ་ཐང་བརྒལ་ནས་ཕེབས་པའི་སྟོད་ཧོར་གྲོང་སྡེ་ཟིན་པ་དང་སྐད་ཅིག་གིས་ཤན་པ་མེ་རུ་རྩེ་ལ་སྤྲུལ་ཏེ་ཕེབས་པ་དང་ཤར་ལྷོའི་ས་སྲུང་རྣམས་དང་འཕྲད་པའི་ཚེ་རྒས་ཉམས་ཆེན་པོ་བསྟན་ནས་རྟ་དམར་ཆུང་ལས་བབ་མ་ལྷུང་གིས་ཚུལ་བསྟན་ནས་རིམ་པས་ཉེ་སར་བཅར་ནས་གླུ་འདི་འབྲས་རིང་ཆུ་བོ་དལ་འབབ་ཀྱི་རྟ་ལ་དྲངས་ལ་བླངས་སོ།།